കൊണ്ടോട്ടിയില് വിദ്യാര്ത്ഥിനിയെ ആക്രമിച്ച 15കാരന്റെ മൊബൈല് ഫോണ് ഫോറന്സിക് പരിശോധിക്കും സൂക്ഷ്മപരിശോധന വേണമെന്ന് പോലീസ് കൊണ്ടോട്ടി: കൊണ്ടോട്ടി കൊട്ടൂക്കരയില് 21കാരിയെ അക്രമിച്ച് ബലാത്സംഗം ചെയ്യാന് ശ്രമിച്ച സംഭവത്തില് പിടിയിലായ പതിനഞ്ചുകാരന്റെ മൊബൈല്ഫോണ് പോലീസ് സൂക്ഷ്മപരിശോധനയ്ക്ക് വിധേയമാക്കും. കസ്റ്റഡിയിലെടുത്ത ഫോണ് ഫോറന്സിക് വിഭാഗത്തിന് കൈമാറിയാകും പരിശോധന നടത്തുക. പത്താംക്ലാസുകാരന്റെ മൊബൈല്ഫോണ് ദുരുപയോഗമാണ് യുവതിയെ അക്രമിക്കാന് പ്രേരിപ്പിച്ചതെന്നാണ് സൂചന. വിദ്യാര്ത്ഥിയുടെ മൊബൈല്ഫോണ് ഉപയോഗം സംബന്ധിച്ച തെളിവുകള് ശേഖരിക്കാനാണ് വിദഗ്ധ പരിശോധന നടത്തുന്നത്. കഴിഞ്ഞ തിങ്കളാഴ്ച ഉച്ചയ്ക്ക് 12.45ഓടെയാണ് പെണ്കുട്ടിയെ ആളൊഴിഞ്ഞ സ്ഥലത്തെ വയലിലെ വാഴത്തോട്ടത്തിലേക്ക് വലിച്ചുകൊണ്ടുപോയി പീഡിപ്പിക്കാന് ശ്രമിച്ചത്. കൊണ്ടോട്ടിയിലെ കംപ്യൂട്ടര് സെന്ററിലേക്കായി വീട്ടില്നിന്ന് പുറപ്പെട്ട യുവതിയെ പതിനഞ്ചുകാരന് പിന്തുടര്ന്ന് ആക്രമിക്കുകയായിരുന്നു. ചൊവ്വാഴ്ച പിടിയിലായ വിദ്യാര്ത്ഥി വെള്ളിമാടുകുന്നിലെ ജുവനൈല് ഹോമിലാണുള്ളത്. ബുധനാഴ്ച യുവതി മലപ്പുറം ഒന്നാംക്ലാസ് ജുഡീഷ്യല് മജിസ്ട്രേറ്റിനു മുമ്ബാകെ മൊഴി നല്കിയിട്ടുണ്ട്.